
ΓΙΑ ΤΟ ΒΙΟΛΟΓΙΚΟ ΚΑΘΑΡΙΣΜΟ ΣΤΗΝ
ΑΝΑΤΟΛΙΚΗ ΠΛΕΥΡΑ ΤΟΥ ΝΗΣΙΟΥ ΤΗΣ ΛΕΥΚΑΔΑΣ

Ο βιολογικός καθαρισμός, ένα ακόμη έργο που έχει δημιουργηθεί εδώ και δεκαετίες δίπλα στην πόλη της Λευκάδας και αντιμετωπίζει σήμερα τις συνέπειες της υποστελέχωσης και της υποχρηματοδότησης των αντίστοιχων υπηρεσιών του Δήμου της Λευκάδας.
Τις συνέπειες της πολιτικής που αντιμετωπίζει ως περιττό κόστος τις λαϊκές ανάγκες σε κρίσιμες υποδομές. Η σημερινή κατάσταση έχει ξεπεράσει τα όρια, αφού επί της ουσίας δεν επιβλέπεται από κανέναν, ο εξοπλισμός είναι απαρχαιωμένος και σήμερα με τις βλάβες που συχνά παρουσιάζονται και δεν επιδιορθώνονται η λειτουργία του είναι η επικίνδυνη για τη δημόσια υγεία, για την υγεία των εργαζομένων και όλων των κατοίκων του νησιού, έτσι και των επισκεπτών.
Πολλές φορές είναι που, λόγω προβλημάτων και βλαβών στα κύτταρα επεξεργασίας του βιολογικού καθαρισμού, λειτουργεί το σύστημα bypass και τα λύματα ρίχνονται ανεπεξέργαστα στο δίαυλο, ακόμα και στο λιμάνι της Λευκάδας, πριν καν φτάσουν στη μονάδα επεξεργασίας.
Η επιλογή του διαύλου στην ανατολική πλευρά του νησιού, δηλαδή κλειστή θάλασσα και όχι ανοιχτή, ως αποδέκτη για το προϊόν της επεξεργασίας του βιολογικού καθαρισμού ήταν μια επιλογή κατάφωρα αντίθετη με τις καθιερωμένες επιστημονικά σωστές πρακτικές. Σήμερα, η κατάσταση είναι απαράδεκτη και ολοένα χειροτερεύει σε ολόκληρη τη θάλασσα στην ανατολική πλευρά του νησιού της Λευκάδας, κάτι που αποδεικνύουν και οι μετρήσεις από την αρμόδια διεύθυνση του υπουργείου Περιβάλλοντος, με ανεβασμένους μια σειρά δείκτες.
Τα πράγματα είναι ακόμα χειρότερα, αφού χωριά στην ανατολική πλευρά του νησιού, με έντονη τουριστική δραστηριότητα δεν είναι συνδεδεμένα στο δίκτυο της αποχέτευσης, παρόλο που, παλιότερα μισοτελειωμένα έργα έχουν αφήσει σωλήνες χωρίς συνδέσεις μέσα στο έδαφος. Το ίδιο πρόβλημα υπάρχει ακόμα και μέσα στην πόλη όπου υπάρχουν περιοχές που δεν είναι συνδεδεμένες με το δίκτυο της αποχέτευσης.
Τα προβλήματα είναι πολλά και στους βιολογικούς καθαρισμούς, στο Νυδρί και στον Άγιο Νικήτα, όπου λειτουργούν στον αυτόματο και κανείς δεν ξέρει τι γίνεται και τι όχι.

Το έργο που ακολουθεί την γνωστή Οδύσσεια, εξαγγελίες, δηλώσεις και έργο μηδέν, εντάχθηκε τον Απρίλη του 2023 στο Ταμείο Ανάκαμψης, απεντάχθηκε το 2024, περιελάμβανε αρκετές παρεμβάσεις που πλέον είναι παραπάνω από αναγκαίες, όπως αποχετευτικά δίκτυα σε χωριά-οικισμούς, την βελτίωση της μονάδας του βιολογικού καθαρισμού και τον αγωγό για την απαγωγή του «προϊόντος» στην ανοιχτή θάλασσα, στο Ιόνιο Πέλαγος. Η υλοποίηση ενός τέτοιου έργου θα μπορούσε να βελτιώσει την κατάσταση στην ανατολική πλευρά του νησιού, που σήμερα βρίσκεται ή και ξεπερνά τα όρια του «υγειονομικού κινδύνου».

Επερωτάται ο κ. Περιφερειάρχης
· Ποιες ενέργειες προτίθεται να κάνε ώστε:
Να πιέσει την κυβέρνηση για να εξασφαλιστεί η απαραίτητη κρατική χρηματοδότηση που να καλύπτει τις ανάγκες μιας σύγχρονης μονάδας βιολογικού καθαρισμού, του αγωγού μεταφοράς του «προϊόντος» στο Ιόνιο Πέλαγος και τη δημιουργία του αποχετευτικού δικτύου της ανατολικής πλευράς του νησιού και άλλων οικισμών, εκεί που δεν υφίσταται.

Οι Περιφερειακοί Σύμβουλοι της Λαϊκής Συσπείρωσης
Γκισγκίνης Νίκος, Μπαλού Αλεξάνδρα, Σοφός Παναγιώτης

